CELEX: 32016D1327
Language: sk
Date: 2016-08-01 00:00:00
Title: Vykonávacie rozhodnutie Komisie (EÚ) 2016/1327 z 1. augusta 2016, ktorým sa Indickému registru lodí udeľuje uznanie EÚ podľa nariadenia Európskeho parlamentu a Rady (ES) č. 391/2009 o spoločných pravidlách a normách pre organizácie vykonávajúce inšpekcie a prehliadky lodí [oznámené pod číslom C(2016) 4895] (Text s významom pre EHP)

3.8.2016   
            
            
               SK
            
            
               Úradný vestník Európskej únie
            
            
               L 209/15
            
         VYKONÁVACIE ROZHODNUTIE KOMISIE (EÚ) 2016/1327
   z 1. augusta 2016,
   ktorým sa Indickému registru lodí udeľuje uznanie EÚ podľa nariadenia Európskeho parlamentu a Rady (ES) č. 391/2009 o spoločných pravidlách a normách pre organizácie vykonávajúce inšpekcie a prehliadky lodí
   
      
         [oznámené pod číslom C(2016) 4895]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí (1), a najmä na jeho článok 4 ods. 1,
   so zreteľom na list bulharských orgánov zo 17. decembra 2012, ktorým Komisiu žiadajú, aby udelila uznanie EÚ Indickému registru lodí (Indian Register of Shipping, ďalej len „IRS“),
   keďže:
   
               (1)
            
            
               Podľa článku 3 ods. 1 nariadenia (ES) č. 391/2009 musia členské štáty, ktoré chcú udeliť oprávnenie akejkoľvek organizácii, ktorá doteraz nebola uznaná, predložiť Komisii žiadosť o uznanie.
            
         
               (2)
            
            
               Dňa 17. decembra 2012 predložila Bulharská republika Komisii žiadosť o uznanie platnosti IRS spolu s úplnými informáciami a dôkazmi o tom, že IRS spĺňa minimálne kritériá uvedené v prílohe I k nariadeniu (ES) č. 391/2009 a v súlade s ustanoveniami článku 8 ods. 4 a článkov 9, 10 a 11 uvedeného nariadenia.
            
         
               (3)
            
            
               Komisia s pomocou Európskej námornej bezpečnostnej agentúry overila, že IRS spĺňa všetky minimálne kritériá uvedené v prílohe I k nariadeniu (ES) č. 391/2009.
            
         
               (4)
            
            
               Komisia takisto overila, že IRS sa zaviazal dodržiavať ustanovenia článku 8 ods. 4 a článkov 9, 10 a 11 nariadenia (ES) č. 391/2009.
            
         
               (5)
            
            
               Posúdenie vychádzalo z preskúmania dokumentácie predloženej bulharskou námornou správou, ktorá vykonala audit IRS v máji 2011, ako aj z výsledku troch kontrol, ktoré v ústredí IRS a v dvoch jeho pobočkách v Indii a Číne vykonala v mene Komisie Európska námorná bezpečnostná agentúra v roku 2013. Komisia ukončila posúdenie vo februári 2016 na základe záverečného auditu IRS, ktorý bulharská námorná správa vykonala koncom roka 2015.
            
         
               (6)
            
            
               Tam, kde boli zistené nedostatky, IRS vypracoval a zaviedol primerané nápravné opatrenia. Zavádzanie viacerých nápravných opatrení stále prebieha a bude sa monitorovať. Tým sa však nijako nespochybňuje celkové hodnotenie IRS na účely uznania.
            
         
               (7)
            
            
               Komisia overí najmä to, či má IRS výkonný a zavedený systém kvality s osvedčením, že spĺňa príslušné zákonné a priemyselné normy a že sa správne zaviedol v celej organizácii.
            
         
               (8)
            
            
               IRS počas procesu posudzovania bulharskou námornou správou, Komisiou a Európskou námornou bezpečnostnou agentúrou v plnej miere, účinne a transparentne spolupracoval; proaktívnym spôsobom preukázal schopnosť zlepšiť svoju organizáciu a postupy.
            
         
               (9)
            
            
               Hoci sú výsledky IRS v oblasti bezpečnosti a prevencie znečisťovania mierne pod úrovňou priemeru ostatných aktuálne uznaných organizácií, považujú sa za uspokojivé. IRS bol v rokoch 2011, 2012, 2013 a 2014 zaradený do strednej výkonnostnej kategórie Parížskeho memoranda o porozumení o štátnej prístavnej kontrole, pričom bol neustále v hornej hranici. Okrem toho IRS počas obdobia rokov 2010 – 2014 nezaznamenal žiadny prípad zadržania lode „v súvislosti s uznanou organizáciou“ v rámci režimu štátnej prístavnej kontroly pobrežnej stráže Spojených štátov amerických a v rokoch 2011, 2012, 2013 a 2014 bol zaradený do vysokej výkonnostnej kategórie Tokijského memoranda o porozumení o štátnej prístavnej kontrole. Konštatovalo sa však, že značná časť klasifikovanej flotily IRS pôsobí pod indickou vlajkou v domácich vodách, a preto nepodlieha inšpekciám štátnej prístavnej kontroly.
            
         
               (10)
            
            
               Právnym subjektom, ktorému by malo byť udelené uznanie, je Indický register lodí (Indian Register of Shipping) zaregistrovaný v Indii v roku 1975 ako „nezisková“ verejná akciová spoločnosť podľa oddielu 25 indického zákona o obchodných spoločnostiach z roku 1956. IRS je registrovaný v indickom štáte Maháraštra a jeho ústredie sídli v meste Bombaj; jeho obchodné meno je „IRClass“.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí ustanoveného nariadením Európskeho parlamentu a Rady (ES) č. 2099/2002 (2),
            
         PRIJALA TOTO ROZHODNUTIE:
   Článok 1
   „Indický register lodí“ sa uznáva podľa článku 4 ods. 1 nariadenia (ES) č. 391/2009.
   Článok 2
   Toto rozhodnutie je určené členským štátom.
   
      V Bruseli 1. augusta 2016
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 131, 28.5.2009, s. 11.
   
      (2)  Nariadenie Európskeho parlamentu a Rady (ES) č. 2099/2002 z 5. novembra 2002, ktorým sa ustanovuje Výbor pre bezpečnosť na mori a pre zabránenie znečisťovania z lodí (COSS) a menia a dopĺňajú sa nariadenia o námornej bezpečnosti a zabránení znečisťovania z lodí (Ú. v. ES L 324, 29.11.2002, s. 1).